FI Euroopan unionin virallinen lehti CE 88/258

(2004/C 88 E/0263)

KIRJALLINEN KYSYMYS E-0972/04

esittäjä(t): José Ribeiro e Castro (UEN) komissiolle

(29. maaliskuuta 2004)

Aihe: Natura-verkoston rahoitus

Portugalin hallituksen ympäristöasioista vastaava valtiosihteeri José Eduardo Martins on todennut äskettäin lausunnossaan, että määrärahat, joita Euroopan unioni valmistelee myönnettäväksi Portugalille Natura-verkoston hallintoa varten, ovat selvästi riittämättömät ja jäävät huomattavasti tarpeellisen tason alapuolelle. Valtiosihteeri viittasi Portugaliin todetessaan, että arvioiden mukaan maan Natura-verkoston hallintoon kaudeksi 2003—2007 tarvitaan ainakin noin 220 miljoonaa euroa, mutta Euroopan unionin rahoitusnäkymät jäävät kauas tämän jälkeen. Mutta toisaalta näyttää siltä, että samanlainen ongelma esiintyy Espanjassa, Italiassa, Ranskassa ja Kreikassa.

Näyttää siltä, että ongelma johtuu uusien rahoituspuitteiden mukaisesti siitä, että ympäristö ja maatalous sisältyvät samaan budjettikohtaan, jossa (Portugalin tapauksessa) yli 80 prosenttia varataan kuitenkin maataloudelle.

Kysyn komissiolta seuraavaa:

— Miten komissio aikoo hoitaa kyseiset ongelmat, vaikeudet ja puutteet?

— Voiko komissio vakuuttaa, että Natura-verkosto ja sen tavoitteet eivät joudu kriisiin rahoituksen keskeytymisen ja riittämättömän talousarvion vuoksi?

Margot Wallströmin komission puolesta antama vastaus

(30. huhtikuuta 2004)

Komissio on sitoutunut antamaan Natura 2000:n rahoitusta koskevan tiedonannon vuonna 2004. Tiedonanto on määrä antaa vuoden 2004 ensimmäisellä vuosipuoliskolla. Lisäksi komissio on jo sisällyttänyt Natura 2000 -verkon ja sen tarpeet kaikkiin merkittäviin yhteisön rahoitusta koskeviin ehdotuksiinsa, kuten esimerkiksi komission ehdotukseen tulevista rahoitusnäkymistä ja kolmanteen taloudellista ja sosiaalista koheesiota käsittelevään kertomukseensa.

Komissio esittää tulevia rahoitusnäkymiä vuoden 2006 jälkeen käsittelevässä tiedonannossaan (1), että Natura 2000 -ohjelmaan kuuluvia alueita koskevat maaseudun kehittämistoimet olisivat tulevan maaseudun kehittämispolitiikan keskeisiä tavoitteita. Samassa yhteydessä tiedonannossa ehdotetaan, että Natura 2000 -alueiden verkon kehittäminen ja toteuttaminen Euroopan biologisen monimuotoisuuden säilyttämiseksi sekä biologiseen monimuotoisuuteen liittyvän toimintaohjelman toteuttaminen olisivat keskeisiä vuosina 2007—2013 toteutettavia ympäristöalan ensisijaisia toimia. Komissio tuo esille kolmannessa taloudellista ja sosiaalista koheesiota käsittelevässä kertomuksessaan (2), että rakennerahastotoimia saatetaan tulevaisuudessa kohdistaa sellaisia infrastruktuureja koskeviin investointeihin, jotka liittyvät Natura 2000 -ohjelmaan ja jotka edistävät yleistä alueellista kilpailukykyä.

Samanaikaisesti komissio vahvistaa, että koheesiopolitiikka perustuu jäsenvaltioiden ja alueiden kanssa toteutettaviin toissijaisuus- ja kumppanuusperiaatteisiin ja että yhteisrahoitetuissa toimenpiteissä olisi otettava huomioon aluepolitiikan painopisteet ja taloudellisen kehityksen tarpeet. Komissio ei voi toimia näiden keskeisten periaatteiden vastaisesti ja velvoittaa jäsenvaltioita ja alueita rahoittamaan tiettyjä toimia tai menemään vielä pidemmälle ja korvamerkitsemään rahoitusta tiettyä politiikan alaa varten. Ohjelmakeskustelun yhteydessä komissio keskustelee jäsenvaltioiden ja alueiden kanssa siitä, mikä olisi paras tapa ottaa huomioon yhteisön painopistealueet, mukaan luettuina Natura 2000 -verkon rahoitustarpeet.

(1) Komission tiedonanto neuvostolle ja Euroopan parlamentille: Yhteisen tulevaisuuden rakentaminen — Politiikan haasteet ja rahoitusmahdollisuudet laajentuneessa unionissa 2007—2013, KOM(2004) 101 lopullinen.

(2) Kolmas taloudellista ja sosiaalista koheesiota käsittelevä kertomus, KOM(2004) 107 lopullinen.